Vállalkozási szerződés
I.

A SZERZŐDŐ FELEK

Név: Lakitelek Nagyközség Önkormányzata

székh.: 6065 Lakitelek, Széchenyi krt. 48.

képv.: Varga Sándor polgármester 

adószám: 15338019-2-03

bankszámlaszám: 52000018-11100018

mint Megrendelő – továbbiakban: Megrendelő –

Név: Duna Aszfalt Kft.
székh.: 6060 Tiszakécske, Béke u. 150.
képv.: Szíjj László ügyvezető
cégjegyzékszám: Cg.03-09-105290
adószám: 11426628-2-03
bankszámlaszám: 11732208-20035891-00000000
mint Vállalkozó – továbbiakban: Vállalkozó –

között a mai napon és helyen az alábbi feltételek mellett:

II.

KÖZBESZERZÉS

1. Felek megállapítják, hogy a Megrendelő pályázatot nyújtott be a TEUT pályázati felhívásra a „Lakitelek közúthálózatának fejlesztése a Bem J. út felújítási munkálatai által” beruházás támogatása érdekében. Megbízó pályázata támogatásban részesült.

2. Felek megállapítják, hogy Megrendelő 2009. október 9. napján a korábban megkötött keretmegállapodás 2. részeként közbeszerzési eljárást (konzultációt) kezdeményezett a „Lakitelek közúthálózatának fejlesztése a Bem J. út felújítási munkálatai által” beszerzése iránt. A konzultáció eredményes lett, így az eljárás nyertese a Vállalkozó, mint ajánlattevő lett. Felek a jelen vállalkozási szerződést a közbeszerzési eljárásban a Megrendelő, mint ajánlatkérő konzultációs felhívása és dokumentációja, valamint a Vállalkozó, mint nyertes ajánlattevő ajánlata, illetve a hatályos keretmegállapodás szerint kötik meg.

III.

A SZERZŐDÉS TÁRGYA ÉS A TELJESÍTÉS HELYE

1. Lakitelek Nagyközség Önkormányzata tulajdonában lévő Bem utca (824 hrsz) felújítása Széchenyi krt. és Petőfi S. u. között a mellékelt műszaki dokumentáció szerint. 
2. Vállalkozó kijelenti, hogy a Műszaki Dokumentáció kellően részletes és a kivitelezésre alkalmas, továbbá a Vállalkozó nyertes ajánlatában szereplő költségvetése a Műszaki Dokumentációban szereplő munkákat teljes körűen tartalmazza, és e vonatkozásban a teljes felelősséget vállalja. 

3. Megrendelő kijelenti, hogy a Vállalkozó árajánlatát, az egyes fázisoknak megfelelő részletezést, továbbá a megadott munkafázisok szerinti készültségi meghatározásokat elfogadja.

4. A Megrendelő kötelezi magát, miszerint a Vállalkozó szerződésszerű szolgáltatását átveszi és azért a jelen szerződés V. pontjában meghatározott vállalkozói díjat időben és rendben kifizeti.

IV.

VÁLLALKOZÓ FELADATAI

1. A Vállalkozó a Beruházás megvalósítása során vállalkozói feladatokat lát el, és a Beruházást a Dokumentációban meghatározott állapotban, az Ütemtervben meghatározott teljesítési határidőre készíti el a Megrendelőnek. A Szerződés tárgya eredmény kötelem, a Vállalkozó köteles a Műszaki Dokumentációban szereplő valamennyi munkát elvégezni és biztosítani, hogy a Beruházás átadásakor a Beruházás a Műszaki Dokumentációnak, az alkalmazandó jogszabályoknak és hatósági előírásoknak, és a szerződéskötéskor hatályban lévő magyar és honosított európai szabványoknak, és a kellékszavatos vállalkozói teljesítés érdekében a rendeltetésszerű használat követelményeinek is megfeleljen. 

2. A fentiek miatt a Vállalkozó köteles minden, a Műszaki Dokumentációban szereplő valamennyi munkát a műszaki dokumentációban meghatározott tartalmon túl is elvégezni, amely a vállalkozás megvalósításához szükséges. 

3. Vállalkozó köteles az előírt határidőben bejelenteni az építkezés megkezdését az illetékes közútkezelő szervezetnek.

4. A Vállalkozó köteles a Szerződés szerint kiadni magyar nyelven minden nyilatkozatot és megtenni minden szükséges intézkedést annak biztosítására, hogy a Megrendelőnek épített dolgok a szerződés tartalmán belül rendeltetésszerűen használhatóak legyenek, valamint köteles megszerezni valamennyi, a Megrendelő által be nem szerzett államigazgatási vagy harmadik személyektől származó hozzájárulást, engedélyt.

5. A Vállalkozó kötelezettséget vállal arra, hogy biztosítja, miszerint a Munkaterülettel szomszédos ingatlanokban a Beruházás megvalósítása nem okoz kárt. A Vállalkozó e kötelezettségének megszegésével, akár Megrendelőnek, akár harmadik személyeknek okozott károkért teljes körű anyagi felelősséggel tartozik. Károkozás esetén Vállalkozó a Megrendelőt értesíti. A Megrendelőnek szóló értesítés elmaradásából eredő károkért a Vállalkozó teljes felelősséggel tartozik, ideértve harmadik személyek kártérítési igényéért történő helytállást is. A Vállalkozó köteles a Beruházás megvalósítása során a szomszédos ingatlanok használóinak szükségtelen zavarása nélkül eljárni.  

6. Vállalkozó köteles a Megrendelő utasításait betartani azzal, hogy az utasítások nem terjedhetnek ki a Vállalkozó munkájának megszervezésére és nem tehetik a Vállalkozó Szerződés szerinti teljesítését terhesebbé. Vállalkozó köteles a Megrendelő nem kellően pontos, vagy nem egyértelmű, vagy szakszerűtlen utasítására a Megrendelő figyelmét az utasítás teljesítését megelőzően írásban felhívni. E kötelezettségének megszegéséből eredő kárt Vállalkozó köteles viselni.

7. Vállalkozó köteles betartani a jogszabályokat és a helyi önkormányzati rendeleteket, a műszaki előírásokat, a Műszaki dokumentációban szereplő műszaki leírásokat, minőségi, környezetvédelmi, balesetvédelmi, tűzvédelmi és más hatósági határozatokat, előírásokat és a szabványokat; megkeresni a Szerződés keretén belül a munka elvégzéséhez szükséges legmegfelelőbb eljárásokat, felszereléseket és anyagokat, elvégezni a jogszabály, a közműszolgáltatók által és a Műszaki dokumentációban előírt próbákat; ezek eredményeit. Köteles továbbá a Műszaki dokumentációban meghatározottak szerint kellő időben magyar nyelvű iratokban a Megrendelőnek benyújtani, átadni az ellenőrzéshez szükséges valamennyi információt és dokumentumot; elvégezni a szakmailag szokásos és indokolt próbákat, valamint a használatba vételhez és az átadáshoz szükséges beállításokat, az erről szóló jegyzőkönyveket az átvételi bejárás előtt át kell adni. Az előzőeken túl el kell végezni a szükséges munkálatokat az átvételi jegyzőkönyvekbe foglalt hiányosságok kijavításához, és teljesíteni kell a Vállalkozót terhelő jótállási és szavatossági kötelezettség körébe tartozó szolgáltatásokat is.

8. Vállalkozó köteles a Munkaterület birtokbavételétől kezdődően a Beruházás Megrendelő általi átvételéig gondoskodni a Munkaterület és az elkészült munkák őrzéséről. Az őrzés költségét a vállalkozói díj tartalmazza. 

9. Az ideiglenes energiaellátás (víz, villany) biztosítása a Vállalkozó feladata.

10. Út felbontáshoz, út alatti átfúráshoz, út lezáráshoz, forgalomkorlátozáshoz, forgalomtereléshez, közterület bontásához, helyreállításához és foglalásához, a terv szerinti fakivágásokhoz és pótláshoz szükséges munkakezdés előtti egyeztetések, engedélyek (fakivágás és pótlás) beszerzése és az ehhez esetlegesen szükséges tervek elkészíttetése a Vállalkozó feladata, azok valamennyi költségével együtt. A forgalomkorlátozásról, útlezárásról az érintetteket 2 nappal korábban tájékoztatni kell. Az építés ideje alatt a forgalmat  biztosítani kell. 

V.

vállalkozói DÍJ, RÉSZSZÁMLA, ÜTEMEZÉS, ESEDÉKESSÉG, BIZTOSÍTÉKOK

1. A vállalkozói díj 8.473.060,- Ft + áfa. A vállalkozói díj átalányár, amely mind az anyag-, mind a díjköltséget is magában foglalja. A vállalkozói díj fedezi a jelen szerződés szerinti létesítmény megvalósításához szükséges minden munka ellenértékét, ezért a rendeltetésszerű használatra alkalmas kellékszavatos teljesítés érdekében az esetlegesen felmerülő pót- és többletmunkák elvégzése is a vállalkozó kötelezettsége. Vállalkozó 1 db végszámla kibocsátására jogosult a műszaki és pénzügyi ütemezésnek megfelelően. Vállalkozó a végszámlát a sikeres műszaki átadás-átvételi eljárás után jogosult kiállítani.

2. Megrendelő előleget nem biztosít. 

3. Az ellenszolgáltatás a Kbt. 305. § (3) bekezdés rendelkezései szerint a teljesítéstől számított 30 napos fizetési határidővel történik a Vállalkozó 11732208-20035891-00000000 számú számlájára. 

4. A Vállalkozó kötbér fizetésére köteles, abban az esetben, ha olyan okból, amelyért felelős, késedelmesen, nem vagy nem szerződésszerűen teljesít. A kötbérfizetési kötelezettség  akkor is fennáll, ha a Megrendelőnek kára nem merült fel. A kötbér megfizetése azonban nem mentesíti Vállalkozót a szerződés teljesítése, valamint Megrendelő kötbéren felüli kárának megtérítése alól.

5. A késedelmi kötbér összege a késedelem minden napjára a késedelmesen teljesített munka bruttó ellenértékének napi 0,5 %, de ennek teljes összege legfeljebb az adott munka ellenérték 10 %-a. A kötbér a szerződésszegés napján esedékessé válik. A kötbér összegét a Megrendelő jogosult a benyújtott számlák összegéből levonni. 

6. A meghiúsulási kötbér összege a nem teljesített munka(rész)  ellenértékének 10 %-a. A kötbér a szerződésszegés napján esedékessé válik. A kötbér összegét a Megrendelő jogosult a benyújtott számlák összegéből levonni.

7. A kötbér megfizetése nem érinti a Megrendelő azon jogát, hogy a szerződésszegéssel okozott és a kötbér összegével nem fedezett kárának megtérítését követelje a Vállalkozótól. 

VI.

A MUNKATERÜLET ÉS MUNKABIZTONSÁG

1. A Megrendelő köteles a II. pontban meghatározott munkatevékenységhez szükséges megfelelő munkaterületet a Vállalkozó rendelkezésére bocsátani, annak igényét követő 2 munkanapon belül. 

2. Vállalkozó jogosult a Megrendelő üzemszerű működésének idején túlmenően is munkát végezni.

3. A Vállalkozó az adott munkaterületen köteles figyelemmel lenni a Megrendelő üzemszerű működésére, ha és amennyiben annak szabályozása lényeges. Köteles továbbá a Vállalkozó az adott munkaterületen a vonatkozó egészség-, munka-, baleset-, tűz- és vagyonvédelmi- előírások szigorú betartására. Ennek megszegéséből eredő károkért a Vállalkozó teljes felelősséggel tartozik – vétkességi alapon –, amelynek beálltakor az semmilyen módon és mértékben a Megrendelőre át nem hárítható.

4. A Vállalkozó köteles a kivitelezés teljes időtartamára aláírási és intézkedési jogosultsággal rendelkező felelős műszaki vezetőt, vagy felelős vezetőt biztosítani, illetve annak távolléte idejére helyettest kinevezni, aki hasonlóképpen jogosult aláírni, intézkedni.

5. A Vállalkozó az adott munkaterületen csak akkor kezdheti meg a munkát, ha ott a biztonságos és az egészséget nem veszélyeztető munkavégzés feltételei minden tekintetben - személyi, tárgyi, környezeti tényezők – biztosítva vannak.

6. A Vállalkozónak – mint önálló munkáltatónak – a munkaterület átvételét követően kötelessége a kivitelezést a teljesítés idején hatályos munkavédelmi szabályok betartásával végezni, illetőleg végeztetni.

7. Amennyiben a Megrendelő felelős vezetője, vagy a munkabiztonsági szakembere munkabiztonsági, közvetlen baleseti veszélyhelyzetet, súlyos tűz-, vagy környezetvédelmi mulasztásokat, hiányosságokat, szabálytalanságokat észlel a Vállalkozó tevékenységével kapcsolatban, a következő pontokat érvényesítheti:

· A Vállalkozó további tevékenységeit azonnali hatállyal megtiltja, a veszélyek elhárítására irányuló tevékenységek kivételével.

· A Vállalkozó a veszélyek elhárítására tett intézkedéseit köteles a Megrendelő képviselőjével egyeztetni, késedelmes, szakszerűtlen intézkedés esetén a Megrendelő jogosult a veszélyhelyzetet, a szabálytalanságot a Vállalkozó költségére megszüntetni, valamint

· Az ellenőrzés költségét Vállalkozóra terhelni és

· Felülvizsgálni a további együttműködés lehetőségét.

8. A Vállalkozó munkavállalói munkavédelmi-, és tűzvédelmi oktatásairól készült jegyzőkönyv egy másolati példányát a Megrendelő kérésére átadja. A munkavállalók szakmai, illetve orvosi alkalmasságára vonatkozó dokumentációk hiteles másolatait a helyszínen tartja, és a Megrendelő kérésére bemutatja.

9. A munkaterületen ellenőrzést végző hatóságok vizsgálatainál a Vállalkozó csak saját tevékenységét és saját munkavállalóit érintően tehet nyilatkozatot, a vizsgálat során meghatározott kötelezettségeit azonnali hatállyal köteles végrehajtani. A fentiek be nem tartásával okozott károk miatt Megrendelő jogosult Vállalkozó felé kárigényét érvényesíteni.

10. Megrendelő kérésére a Vállalkozó munkabiztonsági, tűz- és környezetvédelmi adataira vonatkozóan az adatszolgáltatást 24 órán belül köteles megadni. Késedelmes, téves vállalkozói adatszolgáltatásból eredő károk miatti kárigényét Megrendelő a Vállalkozó felé érvényesíti.

11. Vállalkozó a munkaterületen folytatott bárminemű tevékenysége során a tűzvédelmi előírásokban meghatározottakat maradéktalanul köteles betartani. A Megrendelőnek az ebből eredő kárát köteles megtéríteni.

12. Vállalkozó a végzett tevékenységétől, a munkahely jellemzőitől, a munkaeszközöktől, az anyagok fizikai és kémiai tulajdonságaitól függően, az általa átvett munkaterületeket az esetlegesen keletkezhető tüzek leküzdésére alkalmas eszközökkel köteles ellátni. Megrendelő ez irányú észrevételét haladéktalanul teljesíti.

13. Vállalkozó az általa átvett munkaterületen köteles rendet és tisztaságot tartani, és a tevékenységéből származó hulladékokat szelektíven gyűjteni, kezelni, a Megrendelő ez irányú utasításait maradéktalanul végrehajtani. Amennyiben ezeknek a kötelezettségeinek a Megrendelő felhívása ellenére 24 órán belül sem tesz eleget, a Megrendelő jogosult a Vállalkozó költségére azokat elvégeztetni.

14. Vállalkozó a dolgozóival bekövetkezett munkabalesetet és a Vállalkozó dolgozói által okozott tűzesetet, környezetszennyezést a Megrendelőnek is tartozik bejelenteni, és a Megrendelőt a Vállalkozó a kivizsgálásba köteles bevonni. A munkabaleseti jegyzőkönyvben a Vállalkozó megállapításokat csak a Megrendelő egyetértésével, annak hiteles ellenjegyzésével tehet. A munkabaleseti, káreseti kivizsgálási jegyzőkönyvet az illetékesekhez történő továbbítás előtt Vállalkozó köteles a Megrendelőnek jóváhagyásra megküldeni. A Vállalkozó köteles a Megrendelő által jóváhagyott, egyező munkabaleseti, káreseti kivizsgálási jegyzőkönyv eredeti egy példányát a munkabalesetet, káresetet követő hónap 8. napjáig a Megrendelő részére megküldeni.

15. A Vállalkozó tudomásul veszi, hogy a Megrendelővel szemben a bekövetkezett munkabalesettel, káresettel kapcsolatban semminemű kivizsgálási, kártérítési, anyagi felelősség áthárítási követeléseket nem támaszthat a Megrendelővel szemben. Ilyen igénnyel a Vállalkozó a tűzvédelmi részt is tartalmazó technológiai, műveleti, karbantartási utasítást készíteni és azt a munkakezdés előtt bemutatni a Megrendelő felelős vezetőjének.

16. Az egyéni védőfelszerelésekről Vállalkozó gondoskodik a munkavállalói részére. Amennyiben a Vállalkozó a szükséges egyéni védőeszközöket nem biztosítja, azt a Megrendelő a Vállalkozó terhére (azonnali leszámlázás mellett) biztosíthatja. Egyéni védőeszközök hiányában semmilyen munkavégzés nem folytatható.

17. Vállalkozó köteles munkavállalóit munka-, tűz-, környezetvédelmi oktatásban részesíteni, melyet külön jegyzőkönyvben dokumentálni kell. A dokumentációt a kivitelezési helyszín felelős építésvezetőjének külön felszólítás nélkül másolatban át kell adni.

18. Vállalkozó munkavállalói az építkezés-kivitelezési helyszínen feliratokban meghatározottakat munkavégzésük során kötelesek maradéktalanul betartani.

19. Vállalkozó köteles az általa felhasznált anyagok magyar nyelvű biztonsági adatlapjait a felhasználás előtt a Megrendelő kérésére Megrendelő felelős vezetőjének bemutatni, annak másolati példányát átadni.

VII.

FELELŐSSÉG

1. A Vállalkozó felelőssége a Megrendelővel szemben kiterjed

- az általa aláírt kötelezettség vállalásokra;

- az érvényben lévő szabályokra;

- a szakma szabályaira.

2. A Vállalkozó felelős a Munkaterületen épített dolgok megőrzéséért, ide értve az általa, megelőzően létrehozottakat vagy a más vállalkozók által készítetteket, egészen azok átvételéig.

3. A Vállalkozó kijelenti, hogy az általa felhasznált, szabadalmi oltalom, licencia, ipari minta vagy modell, védjegy által védett anyagok, szerszámok, gyártási eljárások tulajdonát vagy használati jogát jogszerűen szerezte és gyakorolja.

4. Ennek hiányában kötelezettséget vállal a maga, alvállalkozói és beszállítói nevében a Megrendelő felé, hogy a szükséges felhasználási engedélyeket saját hatáskörben és költségén beszerzi.

5. Vállalkozó köteles kártalanítani a Megrendelőt, ha a Megrendelővel szemben bárki bármi nemű követelést támasztana, vagy vitássá válna iparjogvédelem által védett anyagok, szerszámok, gyártási eljárások tulajdona, felhasználhatósága, vagy bárki szabadalmi oltalom, licencia, ipari minta vagy modell, védjegy vagy márkanév általi védettség kapcsán bárminemű igénnyel élne.

6. A Kbt. 306. § (2) bekezdésében foglaltaknak megfelelően a Vállalkozó az általa megajánlott ajánlati árral megegyező biztosítási értékű felelősségbiztosítási szerződés megkötésére vonatkozó kötvényét a jelen szerződés aláírásával egyidejűleg a Megrendelőnek átadja. 
VIII.

SZERZŐDÉSES IDŐSZAK

1. A Vállalkozó a szerződéskötést követően a munkálatokat megkezdi, és azt 2009. november 30. nappal bezárólag befejezi, majd a területet, illetve az elvégzett munkát a Megrendelő részére teljes körűen átadja. 

2. A szerződés mellékletét képező műszaki dokumentációban meghatározottakon túl az építés folyamán megfogalmazott kivitelezést érintő megrendelői módosítások, és vis major esetét kivéve a teljesítési határidő nem módosulhat. A határidő meghosszabbításra irányuló kérelmet ajánlott levélben kell eljuttatni a Megrendelőhöz, legkésőbb 5 nappal az arra okot adó esemény megtörténte után. 

3. A Műszaki Dokumentációban nem szereplő és a Munkaterület átadáskor eltakart állapotban volt (rejtett) valamint a szokásos jelleget és mértéket meghaladó akadály elhárításához/elhárulásához szükséges idővel a határidő meghosszabbodik. Az ilyen körülmény felmerüléséről az építési naplóban tett bejegyzésen túl a Vállalkozó a Megrendelőt haladéktalanul köteles értesíteni.

4. A Vállalkozó jogosult az előteljesítésre.

IX.

ÁTADÁS-ÁTVÉTEL

1. Felek a Beruházást oszthatatlannak tekintik, az Ütemtervben meghatározott szakaszok nem minősülnek részteljesítésnek. 

2. A Vállalkozó az átadás-átvétel tervezett időpontja előtt legalább 8 munkanappal írásban felhívja a Megrendelőt, Tervezőt és Műszaki Ellenőrt a Beruházás megtekintésére és előzetes bejárására, annak érdekében, hogy felek feltárják az átadás-átvételt esetleg akadályozó hibákat és hiányosságokat.

3. Az előzetes bejáráson tapasztalt hibákról és hiányosságokról Felek jegyzőkönyvet vesznek fel, mely alapján Vállalkozó 8 napon belül köteles a hibákat, hiányosságokat kijavítani és a Beruházást készre jelenteni, és az átadás-átvételi eljárásra legalább 8 napos határidő tűzésével, előzetesen egyeztetett időpontra Megrendelőt, Tervezőt és Műszaki Ellenőrt írásban meghívni.

4. Az átadás-átvételi eljárásról a felek egyidejűleg jegyzőkönyvet vesznek fel, melyben Megrendelő vagy átveszi a Beruházást, vagy ha a Vállalkozó teljesítése nem szerződésszerű, az átvételt megtagadja, felsorolva az átvételt akadályozó hibákat és hiányosságokat. Abban az esetben, ha Vállalkozó hibájából Megrendelő az átvételt megtagadja, úgy Vállalkozó az átvételt megtagadó jegyzőkönyvben felvett hibákat és hiányosságokat 8 napon belül orvosolja és ezt követően legalább 8 napos póthatáridő tűzésével előzetesen egyeztetett időpontra ismételten meghívja az átadás-átvételi eljárásra Megrendelőt, Tervezőt és Műszaki Ellenőrt.

5. Abban az esetben, ha a Vállalkozó hibájából a megismételt átadás-átvételi eljárást követően is a hibák kijavítására nem kerül sor, úgy Megrendelő választása szerint az esetleges hibák értékének megfelelő árcsökkentést kérhet, vagy a hibákat a Vállalkozó költségére harmadik személlyel kijavíttatja. 

6. A Vállalkozó a Beruházás átadáskor az átadás-átvételi dokumentáció részeként köteles átadni a Megrendelő részére magyar nyelven a beépített anyagokra és berendezésekre vonatkozó minőségi tanúsítványokat, használati és karbantartási utasításokat, garancia jegyeket az egységes karbantartási könyvet. A vállalkozó felelős az átadás-átvételi dokumentáció átadásának elmulasztásából, vagy a késedelmességéből vagy hiányosságából eredő Megrendelőt ért károkért.

7. Megrendelő nem tagadhatja meg az átvételt a szolgáltatás olyan jelentéktelen hibái, hiányai miatt, amelyek más hibákkal, hiányokkal összefüggésben, illetve kijavításukkal, pótlásukkal járó munkák folytán sem akadályozzák a rendeltetésszerű használatot.

8. A szerződő felek rögzítik, hogy a Vállalkozó által elkészített munka átadására-átvételére jogosultak:

a.) Megrendelő részéről: Varga Sándor polgármester

b.) Vállalkozó részéről: Pál József főépítés-vezető
9. Vállalkozó a műszaki átadás – átvételi eljárás során köteles átadni a Megrendelőnek az alábbi, magyar nyelvű dokumentumokat:

· építési napló 1 példányát,

· 2 példány megvalósulási dokumentációt, 

· minősített mérési jegyzőkönyveket,

· a beépített anyagok I. osztályú minőségét tanúsító, magyar nyelvű minőségtanúsítási igazolásokat.

10. Felek rögzítik, hogy a Beruházás átadás-átvételtől számított egy éven belül utó-felülvizsgálati eljárást tartanak, melyre Megrendelő hívja meg Vállalkozót. Felek az utó-felülvizsgálati eljárásról jegyzőkönyvet vesznek fel, melyben rögzítik az esetleges hibákat, hiányosságokat, a Vállalkozó azokra tett észrevételeit.

X.

MUNKÁK MÓDOSÍTÁSA

1. Amennyiben a Vállalkozó a Szerződésben meghatározott munkákon olyan módosításokat hajt végre, amelyekhez a Megrendelő előzetesen, írásban nem járult hozzá, a Megrendelő saját kezdeményezésre követelheti a bontást, a kijavítást, a Szerződés pontos megvalósításához szükséges újrakezdést, tekintet nélkül arra az árcsökkentésre, amelyet azon bontások, kijavítások, vagy újrakezdések miatt követelhet, amelyek az építmény minőségét ronthatják.

2. A Megrendelő nem tartozik a Vállalkozónak többletfizetséggel az engedély nélkül végzett módosított munkákért, ha azok többlet költséget okoztak a Vállalkozónak az eredeti költségekhez képest.

XI.

HIBÁS TELJESÍTÉS

1. A Vállalkozó köteles a szerződéskötéskor hatályos magyar vagy honosított EU előírások, szabványok szerinti I. osztályú kivitelezést végezni. Vállalkozó a teljesített és átadott munkákra vonatkozóan a jogszabályokban meghatározott, de legalább 36 hónap jótállási kötelezettséget vállal. A jótállás kiterjed a Megrendelő által jelzett valamennyi hibára, akár az átvételi jegyzőkönyvben szereplő fenntartások okán, akár az átvételt követő utólagos megjelenésük írásbeli közlése miatt, figyelemmel a Ptk. 248.§ (3) bekezdésére.

2. A nem megfelelő mennyiségi és minőségi vállalkozói teljesítés esetén a Megrendelő jogosult a vállalkozói díjat arányosan csökkenteni.

3. Abban az esetben, ha a Vállalkozó, aki az építési szakmai ismereteket teljes körűen ismeri, kellő gondossággal eljárva, észlelhette volna valamely Műszaki Dokumentációban szereplő terv szakszerűtlenségét, hiányosságát, ellentmondásosságát, pontatlanságát és az érintett tervezőtől nem kért egyeztetést, úgy köteles a minden, a műszaki megoldás meghatározásának elmulasztásából eredő kárt, többletköltséget viselni.

XII.

ÉPÍTÉSI NAPLÓ ÉS MŰSZAKI ELLENŐR

1. A Munkaterületen a Vállalkozó a vonatkozó jogszabályoknak megfelelő építési naplót vezet, ahol rögzíti a Beruházást érintő minden lényeges tényt, körülményt.

2. Az építési naplóba a Vállalkozó, a Megrendelő, és a Műszaki Dokumentációban szereplő terveket, műszaki leírásokat készítő tervezők, valamint a Műszaki Ellenőr jogosult bejegyzést tenni.

3. Az építési naplóba bejegyzést tehet:

Megrendelő képviselője: Varga Sándor polgármester

Megrendelő által megbízott építési műszaki ellenőr: a Verker Kft. (5553 Kondoros, Csabai út 49.) képviseletében eljáró Paluska Zoltán 

Vállalkozó felelős műszaki vezetője: Pál József főépítés-vezető 

4. A Műszaki Ellenőr feladata, hogy ellenőrizze, hogy a Vállalkozó betartja-e a Szerződést, és a kötelezően alkalmazandó jogszabályokat, a szerződésben és a Műszaki dokumentációban meghatározott szabványokat, előírásokat és a hatósági engedélyeket, ellenőrizze, hogy a Vállalkozó megfelelő minőségben végzi-e a munkát, ellenőrizze az Ütemtervben foglalt szakaszok elkészültét, és a Vállalkozó által benyújtott számlában feltüntetett összegek helytállóságát.

5. Vállalkozó az egyes eltakarásra kerülő munkarészek eltakarását 5 nappal megelőzően köteles a Műszaki Ellenőrt írásban értesíteni, hogy ellenőrizhesse azokat. 

6. Megrendelő, illetve a nevében eljáró Műszaki Ellenőr köteles a Munkaterületet maximum 10 naponként ellenőrizni és az ellenőrzéskor az építési naplóban a Vállalkozó bejegyzéseit 10 naponként igazolni. A Vállalkozó minden olyan körülményről, amely a teljesítési határidő betartását veszélyezteti, az építési naplóba történő bejegyzésen kívül, közvetlenül szükség szerint telefonon is köteles értesíteni a Műszaki Ellenőrt. A Megrendelő jogosult a munkák végzését bármikor – napszaki és időszaki korlátozás nélkül – ellenőrizni vagy ellenőriztetni.

XIII.

TÖRVÉNYES ÉS SZERZŐDÉSES BIZTOSÍTÉKOK

1. A Vállalkozó alvállalkozó igénybevételére is jogosult, melyért azonban a Megrendelővel szemben úgy felel, mint saját munkájával. 

2. A műszaki átadás-átvétel időpontjában, illetve a jótállási időn belül észlelt hibákat, hiányosságokat a Felek jegyzőkönyvben rögzítik, feltüntetve azok kijavításának, illetve pótlásának határidőit, illetve az igényelt díjleszállítás összegét. A jótállás időtartama alatt a Vállalkozó a Megrendelő által jelzett hibás munkarészek kijavítását - amennyiben az időjárás a javítást lehetővé teszi - 5 napon belül köteles megkezdeni és a műszakilag indokolt időtartamon belül befejezni. Ellenkező esetben Megrendelő jogosult - a Vállalkozó értesítése mellett - a jóteljesítési biztosíték terhére a munkát mással elvégeztetni. Amennyiben a határidő eredménytelenül telik el, vagy a javítás, csere élet-, vagy balesetveszély elhárításához nélkülözhetetlen, azt a Vállalkozó költségére és felelősségére Megrendelő is elvégezheti, vagy elvégeztetheti. A Megrendelő az észlelt hibák, hiányosságok kijavításához, illetve pótlásához vagy az igényelt díjleszállításhoz szükséges jóteljesítési biztosítékot köteles nyújtani, amely a nettó vállalkozói díj 5 %-a, azaz 423.653 Ft (négyszázhuszonháromezer-hatszázötvenhárom forint). A biztosíték a Vállalkozó választása szerint teljesíthető a Megrendelő bankszámlájára történő befizetéssel, bankgarancia biztosításával vagy biztosítási szerződés alapján kiállított – készfizető kezességvállalást tartalmazó – kötelezvénnyel. A jóteljesítési biztosíték teljesítésének időpontja a végszámla benyújtásának időpontja. Vállalkozó a szavatossági idő alatt észlelt hibák kijavítására köteles. 

XIV.

A SZERZŐDÉS MÓDOSÍTÁSA ÉS MEGSZÜNTETÉSE

1. A Kbt. 303. §-ban foglaltaknak megfelelően a felek csak akkor módosíthatják a jelen szerződésnek az ajánlattételi felhívás, a dokumentáció feltételei, illetőleg az ajánlat tartalma alapján meghatározott részét, ha a szerződéskötést követően beállott körülmény miatt a szerződés valamelyik fél lényeges jogos érdekét sérti.

2. Ha a jelen szerződés egyes kikötései érvénytelenek, vagy érvénytelennek minősülnének, ezen érvénytelenség nem érinti a szerződés egészét. A szerződés érvénytelenséggel nem érintett rendelkezései érvényben maradnak és kikényszeríthetők, az érvénytelen rendelkezés helyett a rendelkezéshez legközelebb álló hatályos, a Felek közötti jogviszonyra vonatkozó szabályt kell alkalmazni, kivéve, ha az érvénytelen vagy annak minősített rendelkezések nélkül a szerződést a Felek egyáltalán nem kötötték volna meg.

3. A Vállalkozó a Szerződéstől elállhat, ha a Megrendelő a Munkaterület átadásával 10 napot meghaladóan indok nélkül késlekedik.

4. A Megrendelő a szerződéstől bármikor elállhat, köteles azonban a Vállalkozó teljes kárát megtéríteni, azzal, hogy a Vállalkozó köteles eleget tenni kárenyhítési kötelezettségeinek. A megrendelői elállás esetén a Vállalkozó által megrendelt anyagokat a Megrendelő akkor köteles kifizetni, ha a Vállalkozó a megrendelés tényét számlával igazolja és az anyagokat a Munkaterületen a Megrendelőnek átadta. A Vállalkozót díjának biztosítására zálogjog illeti meg a Megrendelőnek azokon a vagyontárgyain, amelyek a vállalkozási szerződés következtében birtokába kerültek.

5. A Megrendelő a Szerződéstől elállhat a Ptk-ban és a Szerződésben meghatározott eseteken kívül: 

(1) ha a Vállalkozó megszegi valamely alapvető kötelezettségét, különösen, de nem kizárólag, ha nem a megkívánt gondossággal végzi el a Műszaki Dokumentációban meghatározott munkákat, vagy nem a tervezett anyagokkal. Abbahagyja az építkezést, vagy megszegi a neki adott írásos utasításokat, a Megrendelő írásbeli felszólítása után (ajánlottan, tértivevénnyel feladott levéllel), ha az 8 napon belül nem hozott eredményt. 

(2) a Vállalkozó felszámolását rendelik el. 

(3) ha már előre látható, hogy a Vállalkozó a Szerződésben meghatározott teljesítési határidőt több mint 30 nappal el fogja mulasztani.

6. Azok az összegek, amelyekkel a Vállalkozó tartozik az előző bekezdés alapján szükség szerint levonásra kerülnek a már elvégzett munka értékéből. 

7. Az elállás bejelentését követően Megrendelő haladéktalanul megkezdheti – lehetőleg a Vállalkozó jelenlétében –, a Szerződés szerint elvégzett munkák és a Vállalkozó leltár szerint készletezett anyagainak felmérését. Ezekről az eseményekről jegyzőkönyv készül. Ez a jegyzőkönyv lesz az alapja az elvégzett munkák meghatározásának, figyelembe véve a Szerződés megszűnésének dátumát, a jótállás kezdeti időpontját, és a tervezett végső kifizetés időpontját is.

XV.

ÉRTESÍTÉSEK

1. A felek a Szerződés alapján egymáshoz intézendő értesítéseiket írásban, a következő személyek részére, a következő címre kötelesek eljuttatni: 

A Megrendelő részére:

név: Varga Sándor polgármester

cím: 6065 Lakitelek, Széchenyi krt. 48.

telefon: 76/449-011

fax:  76/449-055

Műszaki, kivitelezési kérdésekben továbbá:

név: Paluska Zoltán, Verker Kft.

cím: 5553 Kondoros, Csabai út 49.

telefon: 66/388-175

fax: 66/388-175

A Vállalkozó részére:

név: Pál József főépítés-vezető
cím: 6060 Tiszakécske, Béke u. 150.
telefon: 20/483-72-50
fax: 76/540-061
2. A felek az értesítéseiket ajánlott postai küldeményként, vagy faxon, vagy kézbesítő útján kötelesek a másik félhez eljuttatni.  

3. Az értesítéseket akkor lehet kézbesítettnek tekinteni, ha a postai küldemény feladását az „Ajánlott küldemény” aláírt tértivevénye igazolja, a faxon elküldött értesítés vételét a másik fél faxon, vagy a következő építési naplóbejegyzésében visszaigazolta, a kézbesítő útján történt kézbesítést pedig írásbeli átvételi elismervény igazolja.  

4. A felek a képviselőik személyében és/vagy az értesítési címükben bekövetkezett változásokat is a 2. pontban meghatározott módon kötelesek a másik féllel közölni.

XVI.

ÜZLETI TITOKTARTÁS

1. Mindkét fél kötelezettséget vállal arra, hogy a másik fél kifejezett előzetes engedélye nélkül, akár a Szerződés fennállása alatt, akár annak megszűnése után, nem fed fel más személy számára, vagy egyéb módon nem használ fel olyan, a másik félre vonatkozó bizalmas információt, amely a Szerződés alapján jutott közvetlenül, vagy közvetetten tudomására, kivéve, ha a felhasználás célja a Szerződésen vagy jogszabályon alapuló jogok érvényesítése vagy kötelezettségek teljesítése.  

2. A felek gondoskodnak arról, hogy alkalmazottaik, megbízottjaik, és alvállalkozóik megismerjék és betartsák a jelen pont rendelkezéseit.  

3. A jelen pont rendelkezései túlélik a Szerződés megszűnését és nem lehetnek ellentétben a közpénzek felhasználásának nyilvánosságát biztosító vonatkozó jogszabályok rendelkezéseivel.

XVII.

VEGYES ÉS ZÁRÓ RENDELKEZÉSEK

1. A Szerződő Felek esetleges vitáikat megkísérlik az I. pontban írott képviselőiken keresztül előzetes egyeztetéssel rendezni, azonban annak elkerülhetetlenségekor – perértéktől függően – alávetik magukat a Kecskeméti Városi, illetve Bács-Kiskun Megyei Bíróság kizárólagos illetékességének.

2. Vállalkozó köteles együttműködni a projekttel összefüggésben a Megrendelő képviseletében eljáró egyéb szervezetekkel, különösen a jelen közbeszerzési eljárás bonyolítójával, projekt menedzserével, könyvvizsgálójával, műszaki ellenőrével, illetve az egyéb a projektben közreműködő szervezetekkel. Ezzel összefüggésben Vállalkozó ezen szervezeteknek köteles megadni minden a támogatási szerződésben előírt, valamint a fenti a szervezetnek a jelen projekttel összefüggésben felmerülő tevékenységével kapcsolatos valamennyi kérdésére a pontos és a valóságnak megfelelő információkat, adatokat, tényeket.

3. A jelen szerződésben nem szabályozott kérdések tekintetében a Kbt. és a Ptk. vonatkozó rendelkezései, továbbá a tárgykört szabályozó jogszabályok mindenkor hatályos előírásai, valamint a 2009. augusztus 5-i keret-megállapodás rendelkezései az irányadóak.

4. Ezen szerződés készült 5 (öt) eredeti példányban.

5. A szerződést a szerződő felek felolvasás és kölcsönös értelmezés után – jogosított képviselőiken keresztül – mint akaratukkal mindenben megegyező okiratot jóváhagyólag és cégszerűen írták alá.

Kelt: Lakitelek, 2009. év október hó 16. napján

…………………………………..                     …………………………………..

Megrendelő                                                         Vállalkozó

P.H.                                                                    P.H.

Mellékletek: 

1. Konzultációs felhívás és dokumentáció

2. Vállalkozó ajánlata

